การดื่มกาแฟยามบ่าย หรือมีเรื่องให้คิดกังวลใจ อาจทำให้เรามีอาการนอนไม่หลับได้เป็นครั้งคราว แต่หากนอนไม่หลับเป็นประจำ หรือมักตื่นเช้ามาด้วยความรู้สึกไม่สดชื่น นั่นคือสัญญาณที่เตือนถึงอาการผิดปกติ อาการนอนไม่หลับแบบชั่วคราวมักเกิดจากสถานการณ์และสภาวะแวดล้อมที่เปลี่ยนไป เช่น ความตื่นเต้นในคืนก่อนสอบหรือคืนก่อนแข่งขันกีฬา ความเครียดจากการทำงาน การนอนในสถานที่ที่ไม่คุ้นเคย เป็นต้น ส่วนอาการนอนไม่หลับแบบเรื้อรังมักเกี่ยวข้องกับอาการเจ็บป่วยที่ส่งผลต่อการนอน เช่น โรคทางจิตเวชบางอย่าง โรคเบาหวาน โรคกรดไหลย้อน เป็นต้น ยานอนหลับเป็นยาอันตรายที่ต้องใช้ในภายใต้การควบคุมดูแลของแพทย์เท่านั้น ซึ่งแพทย์มักจะให้เป็นครั้งคราวในระยะเวลาสั้นๆ เพื่อให้การรักษาโรคนอนไม่หลับได้ผล ผู้ป่วยจะต้องปรับเปลี่ยนพฤติกรรมและสร้างอุปนิสัยในการนอนที่ดีด้วย